Diari Oficial de la Generalitat Valenciana


Sumari del DOGV 9564, del 29-03-2023 (2023/3286)

RESOLUCIÓ de 23 de març de 2023, de la Direcció General d'Innovació Educativa i Ordenació, per la qual es regula la coordinació territorial dels centres públics específics de Formació de Persones Adultes de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9564

Data del DOGV
:   29-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3286


Data del document
:   23-03-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 23 de març de 2023, de la Direcció General d'Innovació Educativa i Ordenació, per la qual es regula la coordinació territorial dels centres públics específics de Formació de Persones Adultes de la Comunitat Valenciana. [2023/3286]  
Des dels inicis de l'exercici de la gestió autonòmica, l'Administració educativa ha atorgat una importància cabdal a la coordinació territorial de la xarxa dels centres públics específics valencians de Formació de Persones Adultes, una singularitat que continua vigent des dels primers anys de la regulació valenciana de l'Educació Permanent d'Adults, portada endavant entre els anys 1985-1995, primer amb el Decret 7/1985, de 28 de gener, pel qual es creà del Programa per a l'animació i la promoció de l'Educació Permanent d'Adults, i més endavant, amb el Decret 39/1990, de 26 de febrer, del Govern Valencià, de creació de centres públics d'Educació Permanent d'Adults a la Comunitat Valenciana. Així doncs, aquestes primeres iniciatives i el treball conjunt d'aquests centres, les seues comunitats educatives i els agents socials foren l'embrió i els fonaments de la Llei 1/1995, de 20 de gener, de la Generalitat Valenciana, de Formació de les Persones Adultes, gràcies a la qual s'ha desenvolupat i consolidat el model valencià actual de formació, aprenentatge i orientació al llarg de la vida.  
  
La Llei 1/1995, de 20 de gener, en el preàmbul presenta com un dels seus objectius cabdals «regular la Formació de Persones Adultes a la Comunitat Valenciana i establir-ne els mecanismes i instruments per a l'estructuració, el desenvolupament, la coordinació i l'avaluació».  
Així mateix, el títol preliminar de les disposicions generals d'aquesta mateixa llei, en l'apartat 2 de l'article tercer, es determina com a objectiu d'aquesta etapa educativa «consolidar, coordinar i potenciar les diferents actuacions públiques i privades que desenvolupen la Formació de Persones Adultes».  
Segons el punt 2 de l'article dotzé d'aquesta llei, són centres públics específics de Formació de Persones Adultes els de titularitat de la Generalitat Valenciana, de les entitats locals i d'altres entitats públiques, centres que per la seua finalitat han d'estar oberts a l'entorn i disponibles per a les activitats d'animació sociocultural de la comunitat.  
  
Per la seua banda, el títol III sobre participació de la llei adés esmentada, en el capítol II, en el punt 5 de l'article vint-i-quatré, relatiu al Consell de la Formació de Persones Adultes, estableix: «En l'àmbit de competència de les direccions territorials, es crearan consells per al desenvolupament, el seguiment i l'avaluació de la Formació de Persones Adultes, presidides pel director o la directora territorial de l'Administració autonòmica, designat pel president o per la presidenta del Consell de la Formació de Persones Adultes. Aquests consells hauran de vetlar perquè l'oferta educativa per a persones adultes s'ajuste a les necessitats i característiques del seu àmbit territorial. A aquest efecte es podran constituir consells d'àmbit territorial inferior: local, comarcal, mancomunal... amb les funcions i composició que es determine reglamentàriament».  
L'Ordre 2/2019, de 2 de juliol, de la Conselleria d'Educació, Cultura i Esport, per la qual es creen les zones territorials d'actuació dels centres públics específics de Formació de Persones Adultes i s'estableix la composició per unitats dels centres de titularitat de la Generalitat i de les seues extensions, en l'article 2.1, en què es delimiten les zones territorials d'actuació, estableix: «Per tal de dissenyar per al conjunt del territori valencià una atenció educativa adequada per a l'aprenentatge al llarg de la vida, que tinga en compte tant la diversitat de contextos i realitats socioeconòmiques dels centres públics de Formació de Persones Adultes com les necessitats, les demandes i els interessos formatius de les persones adultes participants, i de definir alhora un model valencià d'organització territorial que servisca per a cohesionar i coordinar les línies i estratègies educatives de la Formació de Persones Adultes a l'àmbit territorial valencià, es determinen les zones territorials d'actuació amb les àrees d'influència respectives dels centres públics específics de Formació de Persones Adultes de la Comunitat Valenciana, segons el que figura en l'annex I d'aquesta ordre».  
Per tot el que s'exposa amb anterioritat i d'acord amb les atribucions resultants de l'aplicació del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions; del Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell; del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i de la disposició final primera de l'Ordre 2/2019, de 2 de juliol, resolc:  
  
  
Primer. Objecte i àmbit d'aplicació  
Aquesta resolució té per objecte establir l'estructura i el funcionament per a la coordinació orgànica i socioeducativa de les zones territorials d'actuació dels centres públics de Formació de Persones Adultes, tant dels centres públics de titularitat de la Generalitat com dels centres públics que depenen de les corporacions locals i d'altres entitats públiques.  
  
Segon. Delimitació de les zones territorials d'actuació  
1. Les zones territorials d'actuació han de ser enteses com a espais organitzatius on convergeixen els centres públics valencians de Formació de Persones Adultes, fonamentalment per raó de la seua proximitat i pel fet de compartir contextos i necessitats formatives semblants.  
  
2. La delimitació de les zones territorials d'actuació amb indicació de les àrees d'influència respectives dels centres valencians de Formació de Persones Adultes sostinguts amb fons públics és la que figura en l'annex I de la correcció d'errades de 7 d'octubre de 2019 (DOGV 8650) de l'Ordre 2/2019, de 2 de juliol, sense perjudici dels canvis posteriors motivats bé per la creació d'un nou centre públic específic d'FPA, o bé per raó de cessament d'activitat d'ofici de centre públic d'FPA de titularitat municipal o per cessament d'activitat d'extensions de la Generalitat Valenciana en un centre públic municipal, en aquest segon cas d'acord amb el que estableix la disposició addicional segona d'aquesta ordre, de manera que la seua distribució geogràfica queda així:  
- Set zones per a les comarques de la demarcació territorial d'Alacant: l'Alacantí (A1), l'Alcoià i el Comtat (A2), l'Alt Vinalopó i el Vinalopó Mitjà (A3), el Baix Vinalopó (A4), la Marina Alta (A5), la Marina Baixa (A6) i el Baix Segura (A7).  
- Cinc zones per a les comarques de la demarcació territorial de Castelló: l'Alcalatén i la Plana Baixa I (C1), l'Alt Millars i l'Alt Palància (C2), l'Alt Maestrat, el Baix Maestrat i els Ports (C3), la Plana Alta (C4) i la Plana Baixa II (C5).  
- Tretze zones per a les comarques de la demarcació territorial de València: el Camp de Morvedre i l'Horta Nord I (V1), l'Horta Nord II (V2), el Camp de Túria (V3), la Canal de Navarrés, la Costera i la Vall de Cofrents-Aiora (V4), l'Horta Sud I (V5), l'Horta Sud II (V6), la Foia de Bunyol i la Plana d'Utiel-Requena (V7), la Ribera Alta I (V8), la Ribera Alta II i la Ribera Baixa (V9), el Racó d'Ademús i la Serrania (V10), la Safor (V11), València (V12) i la Vall d'Albaida (V13).  
  
3. Per la seua singularitat com a centres públics de Formació de Persones Adultes que imparteixen ensenyaments a les persones adultes internades en establiments penitenciaris, els cinc centres valencians que despleguen el seu àmbit de treball en el Centre Públic FPA La Atalaya i el Centre Públic FPA Pla de la Vallonga, a la demarcació territorial d'Alacant; en el Centre Públic FPA El Pla del Puig i el Centre Públic FPA Victoria Kent, a la de Castelló; i en el Centre Públic FPA Presentación Sáez, a la de València; es consideren, al seu torn, pertanyents a una mateixa zona d'actuació territorial, d'àmbit autonòmic i de caràcter diferenciat, no obstant això interconnectada també, d'una banda, amb els centres d'internament de menors limítrofs, que atenen la gent jove interna en les seccions d'Educació Secundària, i de l'altra, amb la resta de centres públics específics de Formació de Persones Adultes de la seua zona o zones territorials d'actuació més properes.  
  
4. Tanmateix, hi ha circumstàncies específiques que poden aconsellar l'agrupament de determinades zones territorials d'actuació en una més ampla, cosa que podria explicar-se per factors ben diversos, com ara la trajectòria i el lligam històric existent entre els centres o les necessitats organitzatives inherents a cadascuna de les demarcacions territorials d'Educació.  
4.1. Per tal de fer-ho possible, cal que una majoria de 2/3 del total de centres integrats dins de les zones territorials d'actuació a agrupar ho sol·licite formalment abans de l'inici de curs al Consell territorial de l'FPA, òrgan que es defineix en el resolc seté d'aquesta resolució, amb indicació dels motius que en justifiquen la proposta i les accions generals que es pretenen desenvolupar. Amb posterioritat, en el Consell territorial de l'FPA es valorarà aquesta proposta i, si escau, s'emetrà l'autorització pertinent.  
4.2. Els centres integrats en una determinada zona territorial d'actuació han de romandre dins de la zona assignada, amb independència que puntualment algun d'aquests, per motius suficientment justificats, puga participar, esporàdicament o de forma periòdica, en sessions de treball o accions programades per altres zones territorials d'actuació.  
  
4.3. El model d'acta per a la sol·licitud d'agrupament de zones territorials d'actuació es correspon amb l'annex I d'aquesta resolució.  
  
5. Cadascuna de les zones territorials d'actuació es constituirà en un Consell comarcal de l'FPA, de forma biennal i d'acord amb el resolc cinqué d'aquesta resolució, amb l'objectiu de cohesionar i coordinar les línies i estratègies educatives de la Formació de Persones Adultes en el seu àmbit d'influència.  
  
Tercer. Objectius de la coordinació territorial  
La coordinació territorial dels centres públics valencians de Formació de Persones Adultes sostinguts amb fons públics té com a objectius primordials:  
a) Visibilitzar, cohesionar i reforçar la xarxa valenciana de centres públics específics de Formació de Persones Adultes.  
b) Establir les bases per a la coordinació intercentres en els àmbits d'intervenció administrativa, pedagògica i socioeducativa duta a terme per aquests centres educatius.  
c) Consolidar un model de centres, equips docents i ensenyaments de la Formació de Persones Adultes arrelat als contextos i a les realitats canviants de la societat valenciana.  
d) Proporcionar a les persones adultes participants eines i estratègies formatives per a l'aprenentatge i orientació al llarg de la vida d'acord amb les seues necessitats, interessos i demandes.  
e) Afavorir la posada en marxa d'actuacions, projectes i accions formatives compartides entre els centres d'una mateixa zona territorial d'actuació, així com entre centres adscrits a zones territorials diferents.  
  
f) Rendibilitzar els mitjans i recursos socioeducatius amb què compta la ciutadania valenciana adulta a través de la xarxa de centres públics específics de Formació de Persones Adultes.  
g) Potenciar de manera conjunta l'alfabetització digital per tal que les noves tecnologies no suposen un impediment, sinó una via d'accés a la vida cívica, social, laboral i educativa, tot fomentant les xarxes d'aprenentatge, informació i orientació online i semipresencials.  
h) Articular xarxes de col·laboració amb altres institucions socials, educatives i laborals dins de cada comarca, per tal que les escoles de formació permanent d'adults siguen sensibles a les necessitats i els reptes dels habitants de cada zona territorial.  
i) Donar resposta als reptes que suposa l'educació d'adults en cada curs escolar i informar, al seu torn, a l'administració de les noves necessitats i de les propostes de millora que emanen dels centres en resposta a les noves situacions que es generen.  
  
Quart. Estratègies per a la coordinació de les zones territorials d'actuació: programa anual de coordinació territorial (PACT)  
1. Els centres valencians de Formació de Persones Adultes sostinguts amb fons públics han de preveure la coordinació territorial a posar en funcionament, les línies generals de la qual cal especificar en l'apartat corresponent del projecte educatiu de centre.  
2. Aquestes línies generals han de tindre la seua concreció en la programació general anual per mitjà del programa anual de coordinació territorial (PACT), document organitzatiu comú per als centres d'una mateixa zona territorial d'actuació, que ha de contindre els objectius més rellevants en cada curs acadèmic consensuats pels centres d'una mateixa zona territorial d'actuació, tot tenint en compte la idiosincràsia de cada centre i el diferent nivell de compliment segons les seues característiques.   
Entre els temes que poden figurar, segons les necessitats de cada curs acadèmic, són els que es proposen a continuació:  
a) Tasques organitzatives: disseny de l'oferta formativa, criteris d'adscripció i matrícula o altres aspectes relacionats amb aquesta matèria.  
b) Accions educatives de tota mena organitzades segons les àrees d'intervenció següents: intercanvi d'estratègies docents, banc de recursos compartits, activitats ludicoformatives comunes i altres qüestions relatives a aquests aspectes.  
c) Estratègies per al tractament de la diversitat, la coeducació i la inclusió educativa.  
d) Accions amb altres agents de l'entorn i creació de xarxes d'intercanvi i coordinació entre les escoles d'adults amb altres institucions.  
  
e) Identificació de persones responsables per centres segons les tasques i les accions programades.  
f) Temporització anual de les actuacions que cal desenvolupar.  
g) Indicadors per al seguiment, l'avaluació i la millora del treball engegat perquè siga traslladat al PACT del curs acadèmic següent.  
  
3. El disseny previst per a l'elaboració del programa anual de coordinació territorial és el que figura en l'annex II d'aquesta resolució.  
  
Cinqué. Consells comarcals de la Formació de Persones Adultes  
1. Òrgan  
1.1. Els centres de Formació de Persones Adultes sostinguts amb fons públics que formen part d'una mateixa zona territorial d'actuació han de constituir biennalment, a l'inici del curs corresponent, el Consell comarcal de l'FPA -d'ara endavant, anomenat «el comarcal»-, òrgan que funcionarà de forma autònoma en coordinació amb el Consell territorial de l'FPA.  
1.2. Els comarcals són els encarregats de definir les línies directrius anuals dels centres pertanyents a una mateixa zona territorial d'actuació, a partir de les línies generals establides pel Consell territorial de l'FPA i amb la possibilitat d'adaptar-les a la idiosincràsia i característiques dels centres pertanyents a una mateixa zona d'actuació territorial.  
  
2. Composició  
2.1. Formen part dels Consells comarcals de l'FPA les directores o els directors de cada centre d'una mateixa zona territorial d'actuació, els quals poden delegar en un altre membre de l'equip directiu.  
  
Cada comarcal estarà presidit per la direcció del centre públic coordinador, de titularitat de la Generalitat, d'acord amb l'apartat 1 del resolc sisé d'aquesta resolució. Per la seua banda, el secretari o la secretària del centre coordinador s'encarregarà de la secretaria administrativa del comarcal. Formarà part del comarcal, així mateix, una vicepresidència que recaurà en la direcció d'un altre centre públic, sense distinció de la seua titularitat, triat segons l'apartat 1 del resolc sisé anteriorment esmentat.  
2.2. S'hi poden incorporar un o una representant de les persones adultes participants per cadascun dels centres, a triar per la direcció del centre a proposta del consell escolar d'entre els membres electes que representen aquest estament, o, en cas de no haver-n'hi, un delegat o una delegada del consell de delegats i delegades constituït al centre, triat per aquest mateix consell.  
2.3. Així mateix, podran participar un o una representant dels sindicats més representatius.  
2.4. A més, podran participar un o una representant del sindicat més representatiu de l'àmbit educatiu.  
2.5. Igualment, podran participar un o una representant de les institucions educatives que estiguen estretament relacionades amb l'ensenyament d'adults de cada territori.  
2.6. La composició del comarcal s'haurà d'ajustar als principis d'imparcialitat i professionalitat dels seus membres, i es tendirà, així mateix a la paritat entre dones i homes.  
3. Tasques i seqüència.  
3.1. Abans d'acabar el mes d'octubre, cada comarcal de manera biennal ha de constituir-se d'acord amb el model d'acta de l'annex III d'aquesta resolució. Així mateix, en aquesta reunió i de manera anual ha de dissenyar l'oferta formativa anual d'àmbit comarcal; de concretar, per mitjà del PACT, les línies directrius i actuacions a posar en marxa al llarg del curs acadèmic; i d'establir un calendari anual de reunions, amb un mínim de dos durant el curs acadèmic. Aquest document ha de ser traslladat, fins a l'últim dia del mes d'octubre, a través de la secretaria administrativa del centre coordinador, al Consell territorial de l'FPA.  
  
3.2. Durant el mes de maig, la secretaria administrativa de cada comarcal ha de redactar una memòria final, segons l'estructura que estableix l'annex IV d'aquesta resolució, en què s'especifiquen els objectius comuns, les fites assolides i les propostes de millora, així com l'elecció del centre coordinador, si escau, i les propostes per a les línies directrius del PACT del curs vinent, en particular les previsions per a l'oferta formativa anual d'àmbit comarcal. Aquest document ha de ser traslladat, abans d'acabar el mes de maig, a través de la secretaria administrativa del centre coordinador, al Consell territorial de l'FPA.  
  
3.3. L'ordre del dia d'aquestes reunions, que s'han de convocar dins de l'horari complementari setmanal del personal docent, són competència de cada comarcal.  
3.4. L'exercici de la presidència, la vicepresidència i la secretaria administrativa dels comarcals ha de constar dins de l'horari docent respectiu, de manera que la direcció i la secretaria de centre poden incorporar hores de dedicació setmanal a aquesta coordinació fins a un màxim de dues hores per setmana, a consignar dins de les hores setmanals d'activitats no lectives de permanència obligada al centre. Pel que fa a la resta de directores i directors membres d'aquests comarcals, la seua dedicació pot computar així mateix fins a un màxim d'una hora per setmana dins d'aquesta mateixa franja horària laboral de dedicació no lectiva.  
  
Sisé. Centre coordinador dels consells comarcals de l'FPA  
1. Tria de la presidència i la vicepresidència dels consells comarcals de l'FPA  
1.1. La presidència dels comarcals serà exercida per la direcció de qualsevol dels centres públics de titularitat de la Generalitat de cadascuna de les zones territorials, que actuarà com a centre coordinador. Per altra banda, la vicepresidència serà ocupada per la direcció de qualsevol dels centres públics d'una mateixa zona territorial, sense distinció de la seua titularitat.  
1.2. De forma biennal, durant la reunió del mes de maig, els centres públics de titularitat de la Generalitat que ho desitgen podran presentar les seues candidatures per a oferir-se com a centre coordinador per a un període de dos cursos acadèmics. Un centre coordinador pot presentar candidatura tantes vegades com considere, encara que haja exercit la presidència en períodes anteriors.  
Així mateix, de forma biennal, durant la sessió del mes de maig, les direccions dels centres públics sense distinció de la seua titularitat que ho desitgen podran presentar les seues candidatures per exercir el càrrec de la vicepresidència. De la mateixa manera que en el cas de la presidència, un centre pot presentar candidatura per a la vicepresidència tantes vegades com considere, encara que l'haja exercida en períodes anteriors.  
La direcció d'un mateix centre públic, de titularitat de la Generalitat, pot optar a la candidatura de presidència i vicepresidència, encara que només podrà exercir un dels dos càrrecs.  
1.3. Si només es presenta un centre públic de titularitat de la Generalitat com a centre comarcal coordinador, aquest serà el que exercirà aquesta funció. La directora o el director d'aquest centre n'ocuparà el càrrec de la presidència, i el secretari o secretària, la secretaria administrativa.  
En el cas de la vicepresidència, si només es presenta un centre, sense distinció de la seua titularitat pública, el càrrec serà ocupat per la direcció d'aquest.  
1.4. En el cas que es presenten més d'un centre públic de titularitat de la Generalitat com a centre comarcal coordinador, s'efectuarà l'elecció de manera democràtica a raó d'un vot per centre representat i sense distinció de la titularitat pública. El centre de titularitat pública de la Generalitat més votat procedirà a erigir-se com a centre comarcal coordinador, i la direcció ostentarà el càrrec de la presidència, i el secretari o secretària, la secretaria administrativa.  
Una vegada triat el centre coordinador, per a exercir la vicepresidència, en el cas que es presente més d'un centre per a ocupar el càrrec, sense distinció de la seua titularitat pública, es procedirà a una segona votació en què s'efectuarà l'elecció, igualment, de manera democràtica a raó d'un vot per centre representat i sense distinció de la seua titularitat pública. La direcció del centre sense distinció de titularitat pública més votat procedirà a ocupar la vicepresidència.  
Si en qualsevol de les votacions realitzades es produeix empat, la presidència i la vicepresidència han de ser exercides per la directora o el director corresponent seguint l'ordre alfabètic de la denominació oficial dels centres.  
1.5. En cas que no es presente cap candidatura com a centre coordinador, la presidència del comarcal serà exercida per la direcció del centre públic específic de la Generalitat que aparega en primer lloc en cadascuna de les zones territorials, d'acord amb l'ordre establit en l'annex I de l'Ordre 2/2019, de 2 de juliol.  
En cas que no es presente cap candidatura per a ocupar la vicepresidència, aquesta serà ocupada seguint l'ordre alfabètic de la denominació oficial dels centres d'una mateixa zona territorial, independentment de la seua titularitat pública.  
Fins que no hi haja centres voluntaris per a ocupar la coordinació comarcal, es procedirà, biennalment, a la rotació de centres seguint l'ordre establit en l'annex I de l'Ordre 2/2019, de 2 de juliol, de cadascuna de les zones de cada demarcació territorial, i es triarà, del llistat de centres públics específics de la Generalitat, el centre coordinador que n'exercirà la presidència; ometent els centres que hagen exercit el càrrec, de presidència o vicepresidència, en períodes anteriors, fins que no hi haja una rotació completa o es tornen a presentar candidatures.  
  
Quant a la vicepresidència, aquesta serà ocupada, de manera rotatòria, seguint l'ordre alfabètic de la denominació oficial dels centres d'una mateixa zona territorial, independentment de la seua titularitat pública, ometent els centres que hagen exercit els càrrecs, de presidència o vicepresidència, en períodes anteriors, fins que no hi haja una rotació completa o es tornen a presentar candidatures.  
1.6. En els càrrecs de la presidència, la vicepresidència i la secretaria administrativa seran nomenades les persones respectant el criteri de paritat per tal de garantir l'equilibri entre persones de diferent gènere.  
  
2. Funcions específiques de la presidència, la vicepresidència i de la secretaria administrativa dels centres coordinadors  
2.1. És competència de la presidència del centre coordinador del comarcal:  
a) Articular la informació relativa al conjunt d'accions educatives i culturals i de recursos que tenen a l'abast les persones participants als centres de Formació de Persones Adultes de la seua zona territorial d'actuació.  
b) Coordinar les línies generals del PACT del comarcal, en particular, confeccionar i difondre, per mitjans digitals i, si escau, amb acompanyament de material editat, l'oferta formativa anual d'àmbit comarcal.  
c) Afavorir la participació dels centres adscrits a la seua zona territorial d'actuació mitjançant la previsió d'un calendari anual de reunions del comarcal, amb un mínim de dues sessions durant el curs acadèmic, i mantindre actius el contacte i la comunicació intercentres al llarg del curs.  
d) Dinamitzar tota mena d'iniciatives, projectes i activitats acordades pel comarcal, incloses les activitats comunes de formació del professorat de la seua zona territorial d'actuació.  
e) Recopilar i transmetre la informació, entre l'Administració educativa, els centres adscrits a la seua zona territorial d'actuació i les diferents associacions i institucions socials, educatives i laborals estretament relacionades amb la Formació de Persones Adultes.  
2. És competència de la vicepresidència del comarcal:  
a) Col·laborar amb la presidència en el desenvolupament de les seues funcions.  
b) Substituir la presidència en cas d'absència, malaltia o vacant.  
  
3. És competència de la secretaria administrativa del comarcal:  
a) Convocar, en coordinació amb la presidència, les diferents reunions anuals de coordinació del comarcal i redactar-ne l'acta corresponent.  
b) Certificar, si escau, l'assistència del professorat a les reunions de coordinació del comarcal.  
c) Confeccionar i arxivar la documentació de gestió administrativa que es genere i garantir-ne el traspàs adient al final de l'exercici d'aquesta tasca.  
d) Elaborar i remetre la documentació assenyalada en cada cas a la secretaria administrativa del Consell territorial de l'FPA: d'una banda, fins al final del mes d'octubre, l'annex III corresponent a l'acta de la primera sessió; i de l'altra, al llarg del mes de maig, l'annex IV, corresponent a la memòria final, incloent-hi la tria de centre coordinador per al curs vinent, si escau. A més, en el cas d'haver realitzat alguna altra sessió del comarcal, caldrà remetre l'acta corresponent d'acord amb l'estructura de l'annex III.  
  
Seté. Consell territorial de la Formació de Persones Adultes  
1. Òrgan  
1.1. La direcció general competent en matèria d'ordenació acadèmica de la Formació de Persones Adultes juntament amb les direccions territorials competents en matèria d'educació i les direccions dels centres coordinadors dels comarcals han de constituir anualment, abans de finalitzar el mes d'octubre, el Consell territorial de l'FPA.  
  
1.2. Aquest òrgan serà l'encarregat d'assessorar i coordinar als comarcals, així com fomentar el treball col·laboratiu entre les diferents zones d'actuació.  
2. Composició  
El Consell territorial de l'FPA estarà format per la directora o el director general en matèria d'ordenació acadèmica de la Formació de les Persones Adultes, qui ostentarà la presidència, o persona en qui es delegue; les directores o els directors territorials en matèria d'educació, o persona en qui es delegue; una persona funcionària de la Generalitat adscrita a un lloc de treball en la direcció general competent en matèria de l'ordenació acadèmica de la Formació de Persones Adultes, qui ocuparà la secretaria administrativa; i les direccions del centres coordinadors de cada comarcal.  
3. Funcions  
La funció del Consell territorial de l'FPA és acompanyar, assessorar i coordinar els PACT engegats cada any a les diferents zones territorials d'actuació i estimular-ne la implantació, la intercomunicació i el treball col·laboratiu entre aquestes zones i alhora entre les tres demarcacions territorials.  
4. Tasques i seqüència  
4.1. El Consell territorial de l'FPA s'ha de reunir, si més no, dues vegades a l'any, una primera per a la seua constitució i una segona per al seguiment i avaluació del treball anual.  
4.2. El Consell territorial de l'FPA s'ha de reunir, abans de finalitzar el mes d'octubre, per a la seua constitució formal, segons el model d'acta de l'annex V, a fi de garantir cada any la seua representativitat.  
  
4.3. Així mateix, el Consell territorial de l'FPA s'ha de reunir, abans de la primera quinzena del mes de juliol, per tal d'avaluar els PACT desenvolupats durant el curs en marxa en cada zona territorial d'actuació i d'establir les línies directrius dels diferents PACT previstes per a l'any acadèmic següent.  
4.4. A finals de cada curs, la secretaria del Consell territorial de l'FPA ha d'elaborar una memòria final, d'acord amb l'estructura de l'annex VI, que reculla els objectius generals i les fites assolides, les propostes de millora, amb indicació en aquest darrer apartat de la llista de centres coordinadors del curs vinent, si escau, en cada zona territorial d'actuació i de les línies directrius comunes previstes dels diferents PACT. Aquest document s'ha de remetre per la persona que ocupa la secretaria a tots el membres del Consell territorial de l'FPA  
  
  
Huité. Altres qüestions organitzatives relatives a l'acció educativa i la intervenció ludicoformativa i sociocomunitària  
1. Les zones territorials d'actuació dels centres públics valencians d'FPA, a banda de treballar dins l'àmbit educatiu local, comarcal i mancomunal, han de projectar la seua mirada cap a una acció educativa inspirada en una perspectiva socioeducativa més ampla:  
a) Una primera relacionada amb l'entorn immediat, a través del contacte i treball compartit amb institucions, entitats sense ànim de lucre, associacions i agents socials i empresarials de proximitat.  
b) Una segona de perspectiva més ampla, que es correspon, en primera instància, amb les accions d'àmbit autonòmic a engegar, mitjançant la realització d'activitats que aplega la xarxa de centres d'FPA i el col·lectiu de persones participants en els centres valencians de Formació de Persones Adultes sostinguts amb fons públics (trobada autonòmica, escola d'estiu, etc.), així com, en darrer terme, amb totes aquelles altres que tenen a veure amb les polítiques actives per l'aprenentatge al llarg de la vida empreses per l'Estat espanyol, en cadascuna de les comunitats autònomes i arreu d'Europa en el camí envers la internacionalització de l'aprenentatge i orientació al llarg de la vida de la ciutadania valenciana adulta.  
  
Nové. Calendari d'aplicació  
1. El contingut d'aquesta resolució s'aplicarà als centres valencians de Formació de Persones Adultes sostinguts amb fons públics a partir del curs acadèmic 2023-2024, de manera que les implicacions d'organització i funcionament es traslladaran convenientment als documents de centre corresponents a aquest curs: el projecte educatiu de centre i la programació general anual amb el seu programa anual de coordinació territorial.  
2. A fi de garantir la posada en marxa de tot el que preveu aquesta resolució per al curs vinent, determinades actuacions a realitzar pels diferents òrgans de coordinació territorial de l'FPA valenciana es realitzaran a finals d'aquest curs 2022-2023, de forma que es compleixen els terminis següents:  
a) Els consells comarcals, abans d'acabar el mes de juny de 2023, han de dur a terme l'elecció dels centres coordinadors i s'han de constituir formalment. Aquesta reunió, atenent a la circumstància de la implementació d'aquesta resolució per al curs 2023-2024, ha de ser convocada per les persones que ostenten la direcció dels centres que apareguen en primer lloc en cadascuna de les zones territorials, d'acord amb l'ordre establit en l'Ordre 2/2019, de 2 de juliol.  
  
b) Una vegada constituïts els comarcals, i abans que finalitze la primera quinzena del mes de juliol de 2023, s'ha de constituir el Consell territorial de l'FPA i s'han d'establir les línies directrius generals dels PACT que s'elaboraran per part de los comarcals abans que finalitze el mes d'octubre de 2023.  
3. Aquesta resolució es desplega d'acord amb la facultat que estableix la disposició final primera de l'Ordre 2/2019, de 2 de juliol.  
  
València, 23 de març de 2023.- La directora general d'Innovació Educativa i Ordenació: Reis Gallego Perales.